**Notificare privind aplicarea Legii nr. 121/2014 privind eficiența energetică**

Din data de 04.08.2014, a intrat în vigoare Legea nr. 121 din 18 iulie 2014 privind eficiența energetică, publicată în M. Of. nr. 574 din 1 august 2014.  
Prin adoptarea acestei legi, România și-a îndeplinit angajamentele față de Comisia Europeană de transpunere a **Directivei 2012/27/UE a Parlamentului European și a Consiliului** privind eficiența energetică în legislația românească.

Potrivit art. 7 – Achiziții efectuate de organismele publice – din Legea nr. 121/2014,  
„(1) Administraţiile publice centrale achiziţionează doar produse, servicii, lucrări sau clădiri cu performanţe înalte de eficienţă energetică, în măsura în care această achiziţie corespunde cerinţelor de eficacitate a costurilor, fezabilitate economică, viabilitate sporită, conformitate tehnică, precum şi unui nivel suficient de concurenţă, astfel cum este prevăzut în anexa nr. 1.  
(2) Obligaţia prevăzută la alin. (1) se aplică contractelor de achiziţii de produse, servicii, lucrări sau clădiri de către administraţiile publice centrale.  
(3) Obligaţia menţionată la alin. (1) se aplică în cazul contractelor forţelor armate numai în măsura în care aplicarea sa nu generează un conflict cu natura şi obiectivul principal ale activităţilor forţelor armate.  
(4) Obligaţia prevăzută la alin. (1) nu se aplică contractelor de furnizare a echipamentului militar definite în **Directiva 2009/81/CE a Parlamentului European şi a Consiliului din 13 iulie 2009** privind coordonarea procedurilor privind atribuirea anumitor contracte de lucrări, de furnizare de bunuri şi de prestare de servicii de către autorităţile sau entităţile contractante în domeniile apărării şi securităţii şi de modificare a **Directivelor 2004/17/CE şi 2004/18/CE**.  
(5) Prin excepţie de la aplicarea prevederilor alin. (1) şi (2), atunci când un organism public achiziţionează un pachet de produse reglementat în ansamblu de un act delegat adoptat în temeiul **Directivei 2010/30/UE a Parlamentului European şi a Consiliului din 19 mai 2010** privind indicarea, prin etichetare şi informaţii standard despre produs, a consumului de energie şi de alte resurse al produselor cu impact energetic, acesta poate solicita ca eficienţa energetică totală să aibă prioritate asupra eficienţei energetice a produselor individuale din pachetul respectiv prin achiziţionarea pachetului de produse care respectă criteriul apartenenţei la cea mai înaltă clasă de eficienţă energetică.”

În subsidiar, precizăm că, în vederea stabilirii aplicării prevederilor **Legii nr. 121/2014**, în cazul achiziţionării unor produse, servicii, lucrări sau clădiri cu performanțe înalte de eficiență energetică, organismele publice menţionate la art. 7 din cadrul acestei legi au posibilitatea să acceseze link-ul: http://ec.europa.eu/energy/efficiency/eed/guidance\_notes\_en.htm unde se regăsesc Notele de ghidare emise de Comisia Europeană cu privire la domeniul de aplicare al **Directivei 2012/27/UE** care este transpusă de Legea nr. **121/2014** în speţă.